## Sanitat reorganitza les 22 unitats departamentals de prevenció de riscos laborals per a integrar-les en les agrupacions sanitàries interdepartamentals

*** Estes unitats passen a dependre orgànicament de les gerències dels departaments i funcionalment de les direccions mèdiques hospitalàries
* La finalitat és adaptar l’organització dels servicis de prevenció de riscos laborals a l’estructura actual del sistema sanitari valencià
* Sanitat incorpora les noves tecnologies en la prevenció de riscos laborals per a integrar-se en el procés de transformació digital del sistema valencià de salut**

La Conselleria de Sanitat ha reorganitzat les 22 unitats departamentals de prevenció de riscos laborals per a integrar-les en les huit agrupacions sanitàries interdepartamentals (ASI) i adaptar-les, així, al nou model del sistema valencià de salut, que s’estructura en ASI compostes per la reagrupació de diversos departaments de salut.

Per a fer-ho, Sanitat ha aprovat una orde per la qual el servici de prevenció de riscos laborals del sector sanitari de la Generalitat queda integrat pel servici de coordinació de prevenció de la mateixa Conselleria de Sanitat i les 22 unitats departamentals.

D’esta manera, les unitats de prevenció de riscos laborals passen a dependre orgànicament de les gerències dels departaments de salut i funcionalment de les direccions mèdiques hospitalàries, en lloc de dependre dels servicis centrals de la Conselleria directament com fins ara, i així se substituïxen les unitats perifèriques.

El benefici principal d’esta mesura és més participació de les gerències en la coordinació i la presa de decisions sobre les actuacions en matèria de prevenció de riscos laborals, la qual cosa permetrà una gestió més directa en les actuacions orientades a millorar la salut laboral dels treballadors del sistema sanitari.

De fet, la finalitat d’esta modificació és impulsar la integració de la prevenció de riscos laborals en tots els nivells de l’organització sanitària, així com facilitar l’optimització dels recursos i coordinació de les estratègies preventives en tot el sector sanitari.

**Servici de coordinació de Sanitat**

Quant al servici de coordinació de prevenció de Sanitat, l’orde establix que el seu paper és coordinar totes les activitats preventives que es duguen a terme en l’àmbit de la Conselleria mateixa, així com en els departaments de salut i en els centres no departamentals del sistema valencià de salut.

En concret, este servici comptarà amb una direcció de servici que exercirà un facultatiu o una facultativa especialista en medicina del treball. Entre les seues competències, es troba l’elaboració del Pla de prevenció de riscos laborals; proposar polítiques i objectius en matèria de prevenció; assessorar i proposar un programa anual d’activitats preventives de riscos laborals en el sector sanitari i elaborar una memòria anual.

De la mateixa manera, potenciarà programes de formació en matèria de prevenció de riscos laborals en col·laboració amb l’Escola Valenciana d’Estudis de la Salut.

D’altra banda, l’orde arreplega també l’impuls i la incorporació de les noves tecnologies, així com l’optimització dels sistemes d’informació per a la gestió preventiva, amb l’objectiu d’integrar-les en el procés de transformació digital que es du a terme en el sistema valencià de salut per part de la Conselleria de Sanitat en tots els nivells.

**22 unitats departamentals**

L’àmbit d’actuació d’estes unitats és el dels departaments de salut i els centres no departamentals que se li assignen. Es tracta de servicis que compten amb personal sanitari facultatiu especialista en medicina del treball, personal d’infermeria especialista en infermeria del treball, personal tècnic de prevenció de riscos laborals i personal administratiu.

Així mateix, les unitats departamentals estan compostes per una àrea sanitària, una àrea tècnica i una àrea administrativa. Les competències assignades se centren en l’assessorament en matèria de prevenció de riscos laborals, l’elaboració d’un pla anual d’activitats preventives i la col·laboració amb les gerències dels departaments de salut.

Finalment, es preveu la seua participació en els acords de gestió, que establixen els compromisos sobre els objectius comuns per al conjunt del sistema sanitari i servixen d’instrument per a alinear les actuacions i assignar incentius als professionals.

Fecha: 03/04/2025